ஆயிழையாய் என்னை அவன்மேல் எடுத்துரைப்பார் வாயும் அடைக்குமோ தான் - 4  சேரமன்னன் கோதை கடல் போன்ற படைசூழ ஊர்வலம் வருகிறான்.  ஆயிழைத் தோழியே! அவனைக் கண்ணாரக் காணவொட்டாமல் தாய் கதவை அடைத்துத் தாளிட்டிருக்கிறாள். ஆயின், அவனோடு என்னைச் சேர்த்துப் பேசும் ஊரார் வாயை அவளால் அடைக்கமுடியுமா? வரைபொரு நீள்மார்பின் வட்கார் வணக்கும் நிரைபொரு வேல்,மாந்தைக் கோவே – நிரைவளையார் தங்கோலம் வவ்வுதல் ஆமோ அவர்தாய்மார் செங்கோலன் அல்லன் என. – 5  மன்னா! வணங்காதவரை வணங்கச் செய்து அவர்தம் மண்ணைக் கொள்ளலாம். உன் வலையில் விழுந்து கிடக்கும் பெண்ணின் அழகைக் கவரலாமா? பெண்ணின் தாய்மார் உன்னைச் செங்கோலன் அல்லன் என்று கூறுகிறார்களே! மாந்தை நகர மக்களின் கோ. மலை போல் அகன்ற மார்பினை உடையவன். நிரையாக நின்று வேலால் தாக்குபவர் மாந்தை நகர மக்கள். மகளிர் வரிசையாக வளையல் அணிந்தவர். கையின் வளையல் கோலத்தை வௌவலாமா?